Source: https://podpora.financnasprava.sk/750571-Nadobudnutie-tovaru-osobou-ktor%C3%A1-je-u%C5%BE-registrovan%C3%A1-pre-da%C5%88-pod%C4%BEa--7a-z%C3%A1kona-o-DPH
Timestamp: 2019-09-21 21:52:47+00:00
Document Index: 5931460

Matched Legal Cases: ['§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 7', '§ 69', '§ 7', '§ 7', '§ 7', '§ 7', '§ 7', '§ 7', '§ 7', '§ 69', '§ 7', '§ 7', '§ 7', '§ 7', '§ 7', '§ 69', '§ 7', '§ 7', '§ 7', '§ 7', '§ 69']

Nadobudnutie tovaru osobou, ktorá je už registrovaná pre daň podľa § 7a zákona o DPH
Úvod > DPH > Registrácia tuzemských osôb > Registrácia pri nadobudnutí tovaru z iného ČŠ > Nadobudnutie tovaru osobou, ktorá je už registrovaná pre daň podľa § 7a zákona o DPH
Ak zdaniteľná osoba je už v SR registrovaná pre DPH podľa § 7a zákona o DPH a ide nadobúdať tovar z iného členského štátu od osoby identifikovanej pre daň v inom členskom štáte, ktorým celková hodnota nadobudnutých tovarov v kalendárnom roku dosiahne hodnotu 14 000 eur, žiadosť o registráciu nepodáva, pretože už je registrovaná pre DPH v zmysle § 7a zákona o DPH. Tovar z iného členského štátu si bude objednávať pod identifikačným číslom, ktoré jej bolo pridelené podľa § 7a zákona o DPH a následne má povinnosť zdaniť nadobudnutie tovaru.
Ak zdaniteľná osoba registrovaná pre daň podľa § 7a zákona o DPH nadobúda tovar od osoby identifikovanej pre daň v inom členskom štáte, ktorým celková hodnota nadobudnutých tovarov v kalendárnom roku nedosiahne hodnotu 14 000 eur, žiadosť o registráciu nepodáva, pretože už je registrovaná pre DPH v zmysle § 7a zákona o DPH a pri nadobudnutí tovaru môže postupovať nasledovne:
a) neoznámi dodávateľovi tovaru svoje IČ DPH; dodávateľ bude fakturovať dodávku tovaru s daňou svojho členského štátu a nadobúdateľ nemá povinnosť odviesť daň v SR z nadobudnutého tovaru,
b) oznámi dodávateľovi svoje IČ DPH a teda sa rozhodne, že bude dobrovoľne zdaňovať nadobudnutie tovaru pred dosiahnutím hodnoty 14 000 eur; dodávateľ bude fakturovať dodávku tovaru bez DPH a nadobúdateľ má povinnosť odviesť daň v SR z nadobudnutého tovaru.
Otázka č. 1 – Nadobudnutie tovaru, ak nadobúdateľ je registrovaný pre DPH v zmysle § 7a zákona o DPH
Zdaniteľná osoba registrovaná pre daň v zmysle § 7a zákona o DPH v r. 2019 uzatvorila s českým dodávateľom (osobou identifikovanou pre daň v ČR) zmluvu na dodanie tovaru z ČR do SR v hodnote 4 800 eur s tým, že prepravu si zabezpečí odberateľ. Je zdaniteľná osoba povinná českému dodávateľovi tovaru oznámiť svoje IČ DPH, ktoré má pridelené z dôvodu poskytovania služieb do iného členského štátu. Kto bude platiť daň z nadobudnutého tovaru?
Ak zdaniteľná osoba registrovaná pre DPH v zmysle § 7a zákona o DPH nadobúda tovar z iného členského štátu, ktorého nadobudnutím nepresiahne limit 14 000 eur, ktorý je stanovený v § 7 zákona o DPH, nie je nadobudnutie tovaru povinná zdaniť daňou z pridanej hodnoty, t.j. nemusí českému dodávateľovi oznámiť svoje IČ DPH. Ak by však táto zdaniteľná osoba oznámila svoje IČ DPH dodávateľovi v súvislosti s nadobudnutím tovaru, potom je povinná zdaniť nadobudnutie tovaru v tuzemsku v zmysle § 69 ods. 6 zákona o DPH, aj keď nadobudnutím tovaru nedosiahla vyššie uvedený limit.
Otázka č. 2 – Nadobudnutie tovaru osobou registrovanou podľa § 7a – neoznámenie IČ DPH
Marketingová spoločnosť registrovaná pre DPH podľa § 7a nakúpila v septembri 2019 od českého dodávateľa – platiteľa dane tovar v hodnote 5 000 eur. Okrem tohto tovaru nekúpila v roku 2019 už žiadny iný tovar z iných členských štátov. Je spoločnosť povinná podať žiadosť o registráciu pre daň podľa § 7 zákona o DPH a zdaniť tento nakúpený tovar, pokiaľ si ho neobjednala pod prideleným IČ DPH?
Spoločnosť nemá povinnosť zaregistrovať sa pre daň podľa § 7 zákona o DPH. Taktiež nemá povinnosť zdaniť nadobudnutý tovar, nakoľko si ho neobjednala pod prideleným IČ DPH a hodnota tovaru nepresiahla v rámci kalendárneho roku 2019 sumu 14 000 eur.
Otázka č. 3 – Nadobudnutie tovaru osobou registrovanou podľa § 7a – oznámenie IČ DPH
Podnikateľ zaoberajúci sa servisom motorových vozidiel je registrovaný pre DPH podľa § 7a zákona o DPH. Podnikateľ nakúpil v septembri 2019 od maďarského dodávateľa – platiteľa dane tovar v hodnote 7 000 eur. Okrem tohto tovaru podnikateľ nekúpil v roku 2019 už žiadny iný tovar z iných členských štátov. Je podnikateľ povinný podať žiadosť o registráciu pre daň podľa § 7 zákona o DPH a zdaniť tento nakúpený tovar, pokiaľ si ho objednal pod prideleným IČ DPH, avšak hodnota nadobudnutého tovaru nepresiahla v roku 2019 sumu 14 000 eur?
Pokiaľ si podnikateľ objedná tovar z Maďarska od platiteľa dane pod prideleným IČ DPH, potom mu v zmysle § 69 ods. 6 zákona o DPH vzniká povinnosť zdaniť nadobudnutý tovar a to aj napriek tomu, že hodnota tovaru nepresiahla v rámci kalendárneho roku 2019 sumu 14 000 eur. Podnikateľ však nemá povinnosť zaregistrovať sa pre DPH podľa § 7 zákona o DPH.
Otázka č. 4 – Nadobudnutie tovaru osobou registrovanou podľa § 7a – presiahnutie hodnoty 14 000 eur
Softvérová spoločnosť registrovaná pre DPH podľa § 7a zákona o DPH, nakúpila v auguste 2019 tovar z Poľska v hodnote 15 000 eur. Pri objednávaní tovaru však neoznámila svoje IČ DPH. Má povinnosť podať žiadosť o registráciu pre daň podľa § 7 zákona o DPH a odviesť DPH z nadobudnutého tovaru?
Spoločnosť nemá povinnosť požiadať o registráciu pre DPH podľa § 7 zákona o DPH, avšak má v zmysle § 69 ods. 6 zákona o DPH povinnosť odviesť DPH z nadobudnutého tovaru, pretože hodnota nadobudnutého tovaru presiahla v roku 2019 čiastku 14 000 eur. Povinnosť zdaniť nadobudnutý tovar má napriek tomu, že si tovar neobjednala pod prideleným IČ DPH.
Otázka č. 5 - Nadobudnutie tovaru osobou registrovanou podľa § 7a – presiahnutie hodnoty 14 000 eur
Podnikateľ – výrobca nábytku registrovaný pre DPH podľa § 7a zákona o DPH, nakúpil v kalendárnom roku 2019 materiál z Českej republiky v hodnote 17 000 eur. Má podnikateľ povinnosť podať žiadosť o registráciu pre daň podľa § 7 zákona o DPH a odviesť DPH z nadobudnutého tovaru?
Podnikateľ nemá povinnosť zaregistrovať sa pre DPH podľa § 7 zákona o DPH, avšak má v zmysle § 69 ods. 6 zákona o DPH povinnosť odviesť DPH z nadobudnutého tovaru, pretože hodnota nadobudnutého tovaru presiahla v roku 2019 čiastku 14 000 eur.
»Registrácia a povinnosti pri nadobudnutí tovaru z iného členského štátu